ส่วนที่ 1

ข้อมูลสรุป (Executive Summary)

ข้อมูลสรุป (Executive Summary)

บริษัท สมิติเวช จำกัด (มหาชน) มีทุนจดทะเบียนและทุนชำระแล้ว 1,000 ล้านบาท
ดำเนินธุรกิจโรงพยาบาลเอกชนมีชื่อเสียงมานานกว่า 27 ปี ประกอบด้วย โรงพยาบาลในนามของ
โรงพยาบาลสมิติเวช สุขุมวิท และโรงพยาบาลสมิติเวช ศรีนครินทร์ บริษัทฯ
ได้นำหลักทรัพย์ของบริษัทฯ เข้าจดทะเบียนในตลาดหลักทรัพย์แห่งประเทศไทยตั้งแต่ปี 2532

ในปี 2543 บริษัทฯ มีการเปลี่ยนแปลงผู้ถือหุ้นรายใหญ่ และฝ่ายบริหาร
โดยได้พัฒนาการดำเนินงานมุ่งเน้นการเพิ่มประสิทธิภาพหลัก (Core Business)
เสริมสร้างจุดเด่น ปรับปรุงระบบงานสนับสนุน (Back Office) พัฒนาการให้บริการรูปแบบใหม่
(New Products) อย่างต่อเนื่อง จัดหาอุปกรณ์การแพทย์มาเพิ่มเติมและทดแทนของเดิมรวมทั้ง
ปรับปรุงอาคารและสถานที่ของโรงพยาบาลทั้งสองแห่งอย่างต่อเนื่องเพื่ออำนวยความสะดวกให้ผู้ใช้บริการยิ่งขึ้น
ต่อมา ในปี 2547 บริษัท กรุงเทพดุสิตเวชการ จำกัด (มหาชน) ผู้ถือหุ้นรายใหญ่
ได้เสนอแผนการปรับโครงสร้างการถือหุ้นและการจัดการของบริษัทฯ
โดยได้ทำคำเสนอซื้อหลักทรัพย์ทั้งหมดของบริษัทฯ (Tender Offer) จากผู้ถือหุ้น ส่งผลให้บริษัท
กรุงเทพดุสิตเวชการ จำกัด (มหาชน) ถือหุ้นในบริษัทฯ เท่ากับร้อยละ 92.91 ของทุนจดทะเบียน
ซึ่งภายหลังการควบรวมกิจการ มีนโยบายให้บริษัทฯ ดำเนินกิจการภายใต้นิติบุคคลเดิม
และประกอบกิจการภายใต้ชื่อเดิม
โดยไม่เปลี่ยนแปลงโครงสร้างการบริหารงานรวมทั้งคณะกรรมการและผู้บริหาร
และไม่มีการโอนย้ายทรัพย์สินใดๆ โดยจะเน้นนโยบายการบริหารงานให้เป็นไปในทิศทางเดียวกัน

โรงพยาบาลสมิติเวช สุขุมวิท เปิดให้บริการเมื่อวันที่ 4 มิถุนายน 2522
ให้บริการรักษาพยาบาลผู้ป่วยนอก และผู้ป่วยในขนาด 275 เตียง
โดยแพทย์และบุคลากรผู้เชี่ยวชาญในสาขาต่างๆ อย่างครบวงจร ตลอด 24 ชั่วโมง
พร้อมด้วยอุปกรณ์การแพทย์และสถานที่ซึ่งปรับปรุงใหม่เพื่ออำนวยความสะดวกแก่ผู้ใช้บริการ
โดยเมื่อวันที่ 6 มิถุนายน 2548 โรงพยาบาลสมิติเวช สุขุมวิท
ได้รับพระมหากรุณาธิคุณจากสมเด็จพระเทพรัตนราชสุดาฯ
สยามบรมราชกุมารีเสด็จพระราชดำเนินทรงเป็นองค์ประธานในพิธีเปิด “อาคารสมิติเวช”
ซึ่งเป็นอาคารหลังใหม่ นำความสิริมงคลและปลื้มปิติมาสู่องค์กร
คณะแพทย์และเจ้าหน้าที่และสำนึกในพระมหากรุณาธิคุณพระองค์ท่านเป็นล้นพ้น

โรงพยาบาลสมิติเวช ศรีนครินทร์ เปิดให้บริการเมื่อ 28 มิถุนายน 2540
ให้บริการรักษาพยาบาลผู้ป่วยนอกและผู้ป่วยในขนาด 400 เตียง ตลอด 24 ชั่วโมง ต่อมาบริษัทฯ
ได้ปรับหรือ Re-Focus แผนการดำเนินงานของโรงพยาบาลสมิติเวช ศรีนครินทร์ใหม่
โดยมีเป้าหมายจะขยายการบริการให้ผู้ป่วยเด็กอย่างครบวงจรในระดับตติยภูมิ (Tertiary Care)
และเพื่อเป็นศูนย์ส่งเสริมสุขภาพและพัฒนาเด็กแรกเกิดจนถึงเติบใหญ่ ภายใต้หลักการว่า
“โรงพยาบาลของเด็กๆ และครอบครัว” โดยได้ดำเนินการเปิดศูนย์บริการเฉพาะทางต่อเนื่อง
เมื่อวันที่ 19 กรกฎาคม 2546 บริษัทฯ
ได้รับพระกรุณาธิคุณจากพระเจ้าวรวงศ์เธอพระองค์เจ้าโสมสวลี พระวรราชาทินัดดามาตุ
เสด็จเป็นองค์ประธานเปิดโรงพยาบาลเด็กสมิติเวช ศรีนครินทร์ และเมื่อวันที่ 2 กรกฎาคม 2547
บริษัทฯ ได้รับพระมหากรุณาธิคุณจากสมเด็จพระเทพรัตนราชสุดาฯ สยามบรมราชกุมารี
เสด็จพระราชดำเนินมาทรงเปิดศูนย์การได้ยิน (Hearing Center) ที่โรงพยาบาลเด็กสมิติเวช
ศรีนครินทร์ ยังความปลาบปลื้มปิติและสำนึกในพระมหากรุณาธิคุณของพระองค์ท่านเป็นล้นพ้น

เมื่อวันที่ 18 พฤษภาคม 2543 บริษัทฯ พร้อมด้วยโรงพยาบาลสมิติเวช สุขุมวิท
และโรงพยาบาลสมิติเวช
ศรีนครินทร์ ได้รับการรับรองมาตรฐานระบบ ISO 9002 จากบริษัท Bureau Veritus
(Thailand) และเมื่อวันที่ 16 ธันวาคม 2546 โรงพยาบาลสมิติเวช ทั้งสองแห่ง
ได้รับการรับรองกระบวนการคุณภาพโรงพยาบาลจากสถาบันพัฒนาและรับรองคุณภาพโรงพยาบาล
(The Institute of Hospital Quality Improvement & Association (HA –
Thailand)) และเมื่อวันที่ 23 สิงหาคม 2547 โรงพยาบาลสมิติเวช สุขุมวิท ได้รับรางวัล
Prime Minister’s Export Award ประเภท บริการดีเด่นประจำปี 2547
โรงพยาบาลสมิติเวช ได้พัฒนาระบบคุณภาพการรักษาพยาบาลและการให้บริการตามมาตรฐานสากล
เพื่อให้สอดคล้องและสนับสนุนนโยบาย “ศูนย์กลางการดูแลสุขภาพของเอเชีย” (Medical Hub of
Asia) ของ
รัฐบาลอย่างต่อเนื่อง

ผลการดำเนินงานของบริษัทฯ ปี 2548 มีรายได้รวม 2,973.38 ล้านบาท มีค่าใช้จ่ายรวม
2,772.63 ล้านบาท มีกำไรเบื้องต้น 505.20 ล้านบาท และมีกำไรสุทธิรวม 109.84 ล้านบาท
เมื่อเปรียบเทียบกับปี 2547 ซึ่งมีผลกำไรสุทธิรวม 265.21 ล้านบาท
ประกอบด้วยกำไรจากผลการดำเนินงานจำนวน 37.15 ล้านบาท
และรายการพิเศษซึ่งเกิดจากการปรับปรุงรายการขาดทุนจากการด้อยค่าของที่ดิน จำนวน 228.06
ล้านบาท ดังนั้น บริษัทฯ จึงมีผลกำไรจากการดำเนินงานในปี 2548 เพิ่มขึ้นจากปี 2547 เท่ากับ
195.67%